Hevder Manchester United prøver å kuppe Sánchez
Arsenal-stjernen var nær å signere for City i sommer, og Pep Guardiolas klubb skal være ute etter å hente chileneren i januar. Denne uken forsnakket City-stjernen Kevin De Bruyne seg da han nærmest fastslo at Sánchez er på vei dit. Men nå kan en bråkete Manchester-nabo skape hodebry for de lyseblå. Ifølge The Guardian har nemlig Manchester United lagt inn et bud på Sánchez verdt rundt 25 millioner pund. Det er høyere enn budet Manchester City skal ha lagt inn tidligere denne uken. Det var ifølge britiske medier på 20 millioner pund. Sánchez skal allerede være enig med Manchester City om de personlige betingelsene i kontrakten. Han kan ifølge The Guardian vente seg en ukelønn på rundt 250.000 pund. Det hevdes at Manchester United også har foreslått å sende sin offensive midtbanespiller Henrikh Mkhitaryan til Arsenal i bytte mot Sánchez, men Mkhitaryans høye United-lønn skal være en hindring. Skal man tro britiske medier har Arsenal allerede planen klar for å erstatte sin chilenske stjernespiller: Bordeaux-stjerneskuddet Malcom (20) skal være pekt ut som Sánchez’ arvtager. Den franske klubben krever angivelig 50 millioner euro for vingen.
Manchester United skal ha lagt inn et bud på den Manchester City-aktuelle Alexis Sánchez (29).